Imtella' Ottubru 23, 2021 - Aġġornata 23 Ta' Ottubru, 2021 6:01pm Rapport: Ruth Amaira Malta rreġistrat l-ewwel minn 120 pajjiż li l-indiċi Ġappuniż Nikkei jissorvelja fl-andament ta' rkupru mill-pandemija tal-Covid-19. Fil-programm Resumè, li jixxandar fuq TVMNewsplus, is-Segretarju Permanenti fil-Ministeru tal-Affarijiet Barranin u Ewropej Christopher Cutajar qal li Malta hija fost l-ogħla kontributuri fl-Unjoni Ewropea ta' tilqim lill-pajjiżi fejn ir-rata ta' tilqim għadha baxxa ħafna, bħall- kontinent Afrikan. Hija realtà diffiċli dik li qed iħabbtu wiċċhom magħha pajjiżi bħar-Renju Unit u r-Russja b'dan tal-aħħar maqbud f'morsa oħra ta' lockdown minħabba l-Covid. Fil-programm Resumè, li jixxandar is-Sibt fuq TVMNewsplus, l-Ambaxxatur Malti għall-Federazzjoni Russa Pierre Clive Agius qal li minkejja l-appelli biex in-nies titlaqqam, dan bħal donnu jaqa' fuq widnejn torox bir-Russi jibqgħu lura kemm mit-tilqima u anke mill-ilbies tal-maskra. U b'iktar minn 1,000 mewta u 35,000 infezzjoni ġdida kuljum, id-direzzjoni kienet waħda. "Hawnhekk għadhom kif ħabbru li se jagħmlu lockdown mill-ġimgha d-dieħla fit-28 t'Ottubru għall-kumplament tal-ġimgħa ta' wara". Żgur mhux forsi li l-firda minn mal-familja hija fost l-iktar li nħasset. "Jien personalment ilni ma niġi Malta sentejn. Għaliex ir-Russja kienet fuq id-dark red list u bit-tilqima Sputnik mhux rikonoxxuta mill-EMA u ma stajtx ninżel Malta u jekk tagħti permess għandi l-mummy ilni ma naraha u ngħannaqha miegħi sentejn, insellmilha minn hawn. Din hija r-realtà ta' ħafna Maltin li jgħixu barra u li ilhom fiha ħafna żmien issa". Fuq in-naħa l-oħra tal-munita, Malta – b'rata ta' tilqim li skorriet id-90% – hija wkoll fost il-pajjiżi bl-għola rata ta' kontribuzzjoni tat-tilqim kontra l-Covid lill-pajjiżi oħra partikolarment l-Afrika fejn ir-rata ta' tilqim għadha baxxa ħafna bilkemm laħħqet is-7% tal-kontinent kollu. "Din is-sena biss aħna tajna iktar minn 30,000 lill-Eġittu, 40,000 tilqima lil-Libja u dan l-aħħar iktar minn 135,000 tilqima oħra lir-Rwanda", qal is-Segretarju Permanenti fil-Ministeru għall-Affarijiet Barranin u Ewropej Christopher Cutajar. Malta kompliet timxi 'l quddiem fl-irkupru inġenerali mill-Covid-19. L-indici Nikkei, irreġistrat il-Ġappun u li normalment huwa ewlieni fis-suq tal-stock exchange, qed ikejjel ukoll il-progress ta' 120 pajjiż fl-irkupru mill-pandemija. "F'dan ix-xahar Malta rreġistrat bħala l-ewwel waħda f'dan l-indiċi ta' rkupru għax immarkat punteġġ ta' 73 punt minn 100 mqabbla ma dawn il-120 kollha", żied Cutajar. L-indici Nikkei ikejjel kontinwament bosta fatturi fost dan il-grupp ta' pajjiżi, l-iktar ir-rata ta' infezzjonijiet godda u l-fejqan mill-Covid-19 u anke kemm pajjiż jirnexxielu jiftaħ l-ajruporti u l-portijiet tiegħu għall-andament tal-passiġġieri u l-merkanzija mingħajr problemi.